Alexander Skutecký

Alexander Skutecký (* 25. jún 1883, Viedeň, Rakúsko-Uhorsko – † 29. október 1944, Hiadeľské sedlo) bol slovenský architekt židovského pôvodu.

 Život 
Narodil sa vo Viedni. Jeho rodičia smerovali z Benátok do Banskej Bystrice a cestou sa uchýlili u príbuzných, kde sa Alexander Skutecký narodil. Rodina Skuteckých žila striedavo v Banskej Bystrici a v Benátkach. Benátky boli pre Skuteckého otca Dominika veľmi blízke, pretože bol známy romanticko-impresionisticky maliar. Alexandrova matka Cecília bola vyučenou krajčírkou. Bola oporou pre celú rodinu. Alexander bol druhorodeným synom. Mal brata Ferdinanda, sestru Cecíliu – opernú speváčku, sestru Karolu, ktorej syn Peter Karvaš bol známym slovenským dramatikom a spisovateľom. Bývali v Benátkach, ale keď tam vypukol mor, natrvalo ich opustili. Vrátili sa do Banskej Bystrice, kde si postavili dom. V tomto bystrickom dome prežil Alexander detstvo a mladosť. Bol výtvarne nadaný po otcovi a zručný po matke. Po štúdiách začal pracovať ako samostatný architekt.

Stal sa obeťou vraždenia Židov pri Banskej Bystrici v jeseni roku 1944.Bystricoviny.sk: Holokaust a osudy detí Dominika Skuteckého v Stredoslovenskej galérii

 Štúdium 
1890-1904 základné a stredné vzdelanie v Banskej Bystrici
1905-1913 štúdium architektúry na Vysokej škole technickej v Budapešti

 Dielo 
Po prvej svetovej vojne sa usadil v Bratislave, kde sa ako architekt stal členom pokrokového umeleckého združenia Kunstverein. Projektoval obytné domy, ale aj verejné budovy. Bol značne ovplyvnený viedenskou architektúrou, preferoval historizmus siahajúci až k antike. Postupne však prešiel k striedmemu purizmu.

 Spolupráca 
Alexander Skutecký spolupracoval aj s Vojtechom Holeschom (1876-1938). Vojtech Holesh pochádzal z Banskej Bystrice. Veľa cestoval, pracoval aj u slovenského architekta Ladislava Hudeca, ktorý sa usadil v Bratislave. Navrhoval hlavne interiéry a nájomné domy. Lokálpatriotizmus, ktorý ich oboch spájal aj zhoda profesionálnych názorov ich viedli k spolupráci a vytvoreniu monumentálneho Justičného paláca v Bratislave.

 Vplyvný zákazník 
Príslušník veľkopodnikateľskej rodiny Egon Bondy, ktorý založil a vlastnil akcie rôznych priemyselných podnikov (od roku 1985 Kablo, od 1910 Gumon) požiadal Alexandra Skuteckého o naprojektovanie nových priestorov pre Kablo. Alexander Feigler viedol stavbu. Skutecký navrhol aj Bondyho privátny dom na Štefánikovej ulici č 14. Staviteľom bol aj v tomto prípade Feigler. Dom bol dvojposchodový a o sochársku výzdobu sa postaral Alojz Riegle. Žiaľ, Bondy zomrel skôr, ako sa do domu stihol nasťahovať.

 Vybrané diela 
  budova Slovenskej všeobecnej úverovej banky, Štúrova 5, Bratislava, 1921
  administratívna budova v areáli bratislavskej továrne Kablo, 1921
  privátny dom, Bratislava, 1921
  privátny dom továrnika E. Bondyho na Štefánikovej 14, Bratislava, 1924
  nájomný a obchodný dom S. Tauskeho, Bratislava, 1931
  viacúčelové budovy bratislavských pobočiek poisťovní Assicurazione Generali a Moldavia Generali, Bratislava, Gorkého ul. 6-12, 1935
  s architektom Vojtechom Holeschom Justičný palác, Bratislava, 1937
  viacúčelová budova poisťovne Assicurazioni Generali, Košice, 1937

 Referencie 

 Zdroje 
 Dulla M., Stachova M., Pohaničová J., Krivošová J., Vodrážka P., Moravčíková H.,Lukáčová E.: Majstri architektúry, vyd.: Perfekt 2005
 Dulla, M. ; Moravčíková, H.: Architektúra Slovenska v 20. Storočí, Slovart 2002, Bratislava
 historickarevue.com

Kategória:Narodenia v 1883
Kategória:Úmrtia v 1944
Kategória:Slovenskí architekti
Kategória:Architekti židovského pôvodu
Kategória:Slovenské osobnosti židovského pôvodu
Kategória:Narodenia 25. júna
Kategória:Osobnosti z Viedne